**amprentele luminii**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

călători pe mișcătoarele

cărări de frunze

ale castanilor-

fără prihană în inimă,

poemul nemuritor.

c-un strigăt stins,

pașii dezlegători

de mirodenii...

tarte cu căpșuni-

amprente gustative ale copilăriei

năboiri de flori

de soc-

neîncorsetată e clipa,

respirație în prea-plinul

apelor.

treceri

prin șuieratul parfumat

al salcâmilor-

în așteptare,

trilul ciocârliei.

dorințe

prin umbrarul

încărcat cu flori;

împotriva singurătăţii,

un ceai cu prietenii.

în istovirea

râurilor de flori,

e fericirea ființelor.

vibraţie la atingerea

vântului...

neîmbărbătate ploi

în urmă-

retrase între crengi înflorite

prevestirile;

cântările-s slobode...

ninsoarea de flori de liliac

nu vine din înaltele temple;

îmbătați de miresme-

prin gard,

întindem brațele.